རྫུན་པ་

རྫུན་པ་ཞེས་པ་ནི་ནང་པའི་ཆོས་ལུགས་ཀྱི་ལྟ་གྲུབ་ནང་དུ་ཆོས་ཐམས་ཅད་ཀྱི་སྣང་ཚུལ་དང་གནས་ཚུལ་གྱི་ཁྱད་པར་བརྗོད་པར་སྤྱོད་པའི་ཐ་སྙད་གལ་ཆེན་ཞིག་ཡིན། འདི་ནི་ཕལ་ཆེར་དབུ་མའི་ལུགས་ཀྱི་ཀུན་རྫོབ་བདེན་པ་དང་དོན་དམ་བདེན་པའི་རྣམ་གཞག་གི་ནང་དུ་གཙོ་བོར་བཀོལ་སྤྱོད་བྱེད་པ་ཞིག་ཡིན།
མཚན་ཉིད།
རྫུན་པ་ཞེས་པའི་སྒྲ་འདི་ནི་བདེན་པ་ལས་ལྡོག་པའི་དོན་དུ་སྤྱོད་ཅིང་། ཆོས་ཅིག་སྣང་ཚུལ་དང་གནས་ཚུལ་མི་མཐུན་པའི་གནས་སྟངས་ལ་གོ་དགོས། དཔེར་ན་སྒྱུ་མ་དང་རྨི་ལམ་ལྟ་བུ་སྣང་ཡང་མི་བདེན་པའི་དོན་དུ་འཇུག་པ་ཡིན།
 ནང་དོན། 
རྫུན་པ་ཞེས་པའི་ཐ་སྙད་འདི་ནི་དབུ་མའི་ལྟ་བའི་ངང་ནས་ཆོས་ཐམས་ཅད་ཀྱི་ཆོས་ཉིད་སྟོན་པའི་གཙོ་བོའི་རྣམ་གཞག་ཅིག་ཡིན། "དེས་ན་ཉོན་མོངས་པ་འདི་དག་ནི་རང་བཞིན་གྱིས་གྲུབ་པ་ལྟར་སྣང་ནའང་རང་བཞིན་གྱིས་གྲུབ་པས་སྟོང་པ་སྔགས་རྫས་སོགས་ཀྱི་སྟོབས་ལས་མེད་བཞིན་དུ་ཨ་སྣང་བའི་སྒྱུ་མ་དང་འདྲ་བའི་བརྫུན་པ་ཡིན་པ་དེའི་ཕྱིར།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་གྲངས། 341 ཞེས་རྫུན་པ་དང་སྒྱུ་མའི་དཔེ་སྦྲགས་ནས་བསྟན་ཡོད།

དབྱེ་བ།
རྨི་ལམ་ལྟ་བུའི་རྫུན་པ།
"རྨི་ལམ་ལྟ་བུའི་གཟུགས་མ་དཔྱད་པའི་ཚེ་ན་ཚུགས་ཐུབ་པ་ལྟར་སྣང་ཞིང་དཔྱད་པའི་ཚེ་རང་བཞིན་གྱིས་གྲུབ་པ་མེད་པ་ལ་རྣམ་དཔྱོད་དང་ལྡན་པ་སུ་ཞིག་ཆགས་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་གྲངས། 256ཞེས་བ་ལྟར་རྨི་ལམ་གྱི་སྣང་བ་ལྟ་བུར་གསལ་པོར་སྣང་ཡང་དངོས་སུ་ཡོད་པ་མ་ཡིན་པའི་རྫུན་པ་ལ་གོ །

སྒྱུ་མ་ལྟ་བུའི་རྫུན་པ།
"འདི་ནི་སྒྱུ་འདྲ་སྟེ། དཔེར་ན། སྒྱུ་མ་ནི་དེའི་རྣམ་པས་སྟོང་ཡང་སྔགས་དང་སྨན་གྱི་མཐུ་ལས་རྐྱེན་འདི་ཙམ་གྱིས་དེ་ཁོ་ན་ཉིད་དུ་མེད་ཀྱང་། གླང་པོ་ཆེ་ལ་སོགས་པའི་རྣམ་པར་སྣང་བ་དེ་བཞིན་དུ་"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་གྲངས། 346ཞེས་སྒྱུ་མ་ལྟར་སྔགས་དང་རྫས་ཀྱི་མཐུས་བསྐྱེད་པའི་སྤྲུལ་པ་ལྟ་བུར་སྣང་ཡང་དེར་མ་གྲུབ་པའོ། །

ཀུན་རྫོབ་ཀྱི་རྫུན་པ།
རྣམ་དཔྱོད་ཀྱིས་དཔྱད་ནས་མ་གྲུབ་ཀྱང་ཐ་སྙད་དུ་གྲགས་པའི་ཆོས་ཐམས་ཅད་ལ་གོ །"འོ་ན་ཅི་ཞིག་འགོག་ཅེ་ན། འདིར་ནི་སྔུག་བསྔལ་གྱི་རྒྱུར་གྱུར་པ་དངོས་པོ་ཀུན་ལ་དེར་ཞེན་གྱི་བདེན་པར་རྟོག་པ་བཟློག་བྱ་ཡིན་ནོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་གྲངས། 545ཞེས་གསུངས་པ་ལྟར་ཀུན་རྫོབ་དུ་སྣང་བའི་ཆོས་ཀུན་རྫུན་པར་བཞེད། 

རྩོད་སྤོང་།
ཀུན་རྫོབ་ཏུ་ཡང་མ་གྲུབ་པའི་རྩོད་པ། རྒོལ་བ་འགས་ཀྱིས་གལ་ཏེ་ཐམས་ཅད་རྫུན་པ་ཡིན་ན་ཀུན་རྫོབ་ཏུ་ཡང་འགྲུབ་མི་དགོས་སམ་ཞེས་རྩོད་ན། ལན་ནི། "འཇིག་རྟེན་པ་གཙང་བདེ་རྟག་སོགས་སུ་ ཞེན་པ་ལ་ལྟོས་ནས་དེ་ཉིད་མཐོང་བར་བཞེད་པ་ཙམ་ཡིན་པའི་ཕྱིར།"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་གྲངས། 256 ཞེས་གསུངས། 

ཚད་མ་རྫུན་པའི་རྩོད་པ། "གལ་ཏེ་འཇལ་བྱེད་རྫུན་པ་ཡིན་པས་གཞལ་བྱ་མི་འགྲུབ་ན་དབུ་མ་པ་ཁྱོད་འཇལ་བྱེད་ཀྱི་ཤེས་པ་ཚད་མའང་དོན་དམ་པར་ཚད་མར་གྲུབ་པ་མིན་ན། དེས་གཞལ་བའི་གྲུབ་པའི་མཐའ་རྣམ་པར་བཞག་པའང་རྫན་པར་མི་འགྱུར་རམ།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་གྲངས། 631-632 ཞེས་ཚད་མ་ཡང་རྫུན་པ་ཡིན་ན་སྟོང་ཉིད་ཀྱང་མ་གྲུབ་པར་འགྱུར་རོ་ཞེས་རྩོད།

བསོད་ནམས་ཀྱི་རྩོད་པ། "དཔེར་ན་ཁྱེད་སེམས་ལྡན་དུ་བདེན་པའི་སངས་རྒྱས་ལ་མཆོད་པས་ཇི་ལྟར་འབྲས་བུ་བསོད་ནམས་བདེན་པ་འབྱུང་བར་འདོད་པ་བཞིན་དུ། ངེད་ཀྱང་བརྫུན་པའི་སངས་རྒྱས་ལ་མཆོད་པས་བསོད་ནམས་བརྫུན་པ་འབྱུང་བར་འདོད་པ་ལ་སྐྱོན་མེད་དོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་གྲངས། 158ཞེས་སྣང་བ་རྫུན་པ་ཡིན་ན་བསོད་ནམས་ཀྱང་མི་འབྱུང་ཞེས་པའི་རྩོད་པ།

བསྡུས་དོན།
རྫུན་པ་ཞེས་པ་ནི་ནང་པའི་ཆོས་ལུགས་ཁོངས་སུ་གཏོགས་པའི་གལ་ཆེ་བའི་ཐ་སྙད་ཅིག་སྟེ། དབུ་མའི་ལུགས་ནས་ཆོས་ཐམས་ཅད་ཀུན་རྫོབ་ཏུ་སྣང་ཡང་དོན་དམ་དུ་མ་གྲུབ་པའི་རང་བཞིན་ལ་གོ་དགོས། འདི་ནི་རྨི་ལམ་དང་སྒྱུ་མ་ལྟ་བུའི་དཔེས་གསལ་འདེབས་བྱས་ཏེ། སྣང་ཡང་མི་བདེན་པའི་ཆོས་ཐམས་ཅད་ཀྱི་གནས་ཚུལ་བརྗོད་པར་སྤྱད། རྫུན་པའི་རང་བཞིན་རྟོགས་པ་ནི་བདེན་འཛིན་གྱི་གཉེན་པོ་ཡིན་ཞིང་། སྤྲོས་པ་ཐམས་ཅད་ཞི་བའི་ཡེ་ཤེས་ལ་གནས་པའི་ཐབས་སུ་གསུངས། དེའང་ཀུན་རྫོབ་དང་དོན་དམ་བདེན་པ་གཉིས་ཀྱི་རྣམ་གཞག་གི་ནང་དུ་གོ་དགོས་པ་ཞིག་ཡིན།
ལུང་ཁུངས།